Title: (N á v r h)
Author: samuel.bursky
Last saved by: kuklova
Company: Ministerstvo spravodlivosti SR

NARIADENIE VLÁDY
Slovenskej republiky

z 30. marca 2011,

ktorým sa ustanovuje hodnota objednávok tovarov a služieb 
a faktúr za tovary a služby, ktoré sa nezverejňujú

Vláda Slovenskej republiky podľa § 5b ods. 3 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 546/2010 Z. z. (ďalej len „zákon“) nariaďuje:

§ 1
Toto nariadenie vlády ustanovuje hodnotu objednávok tovarov a služieb a faktúr za tovary a služby, ktoré povinná osoba podľa § 2 zákona nezverejňuje.

§ 2
Povinná osoba podľa § 2 zákona okrem obce, mesta, vyššieho územného celku a nimi zriadenej rozpočtovej organizácie a príspevkovej organizácie nezverejňuje objednávky tovarov a služieb a faktúry za tovary a služby, ak súhrnná hodnota týchto tovarov a služieb na
jednej objednávke alebo jednej faktúre nepresahuje sumu 3 000 eur bez dane z pridanej hodnoty.

§ 3
Obec, mesto, vyšší územný celok a nimi zriadená rozpočtová organizácia a príspevková organizácia nezverejňuje objednávky tovarov a služieb a faktúry za tovary a služby, ktorých súhrnná hodnota na jednej objednávke alebo na jednej faktúre nepresahuje sumu 1 000 eur bez dane z pridanej hodnoty.

§ 4

Toto nariadenie vlády nadobúda účinnosť 1. mája 2011.

Iveta Radičová v. r.